CELEX: 52018PC0539
Language: ro
Date: 2018-07-18
Title: Propunere de DECIZIE DE PUNERE ÎN APLICARE A CONSILIULUI de modificare a Deciziei de punere în aplicare 2009/1013/UE în vederea autorizării Austriei să aplice în continuare o măsură de derogare de la articolele 168 și 168a din Directiva 2006/112/CE privind sistemul comun al taxei pe valoarea adăugată

COMISIA EUROPEANĂ
            Bruxelles, 18.7.2018
            COM(2018) 539 final
            2018/0288(NLE)
            Propunere de
            DECIZIE DE PUNERE ÎN APLICARE A CONSILIULUI
            de modificare a Deciziei de punere în aplicare 2009/1013/UE în vederea autorizării Austriei să aplice în continuare o măsură de derogare de la articolele 168 și 168a din Directiva 2006/112/CE privind sistemul comun al taxei pe valoarea adăugată
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
               În conformitate cu articolul 395 alineatul (1) din Directiva 2006/112/CE din 28 noiembrie 2006 privind sistemul comun al taxei pe valoarea adăugată (denumită în continuare „Directiva TVA
                  1
               ”), Consiliul, hotărând în unanimitate la propunerea Comisiei, poate autoriza orice stat membru să aplice măsuri speciale de derogare de la dispozițiile directivei respective, în scopul simplificării procedurii de facturare a TVA sau al prevenirii anumitor forme de evaziune fiscală sau de evitare a obligațiilor fiscale.
            
            
               Prin scrisoarea înregistrată la Comisie în data de 23 martie 2018, Austria a solicitat permisiunea de a continua aplicarea unei măsuri de derogare de la articolele 168 și 168a din Directiva 2006/112/CE, cu scopul de a exclude de la dreptul de deducere TVA aferentă bunurilor și serviciilor utilizate de contribuabil în proporție de peste 90 % în scopuri private, pentru sine sau pentru angajații săi sau, în general, în scopuri neprofesionale sau pentru activități care nu au caracter economic. Prin scrisoarea înregistrată de Comisie la data de 4 aprilie 2018, Austria a transmis un raport privind aplicarea acestei măsuri, care includea o reexaminare a procentajului repartizării care se aplică dreptului de deducere a TVA în conformitate cu articolul 2 din Decizia de punere în aplicare 2009/1013/UE
                  2
               , astfel cum a fost modificată prin Decizia de punere în aplicare (UE) 2015/2428 a Consiliului
                  3
               .
            
            
               În conformitate cu articolul 395 alineatul (2) din Directiva 2006/112/CE, prin scrisorile din 11 aprilie 2018, Comisia a informat celelalte state membre cu privire la cererea prezentată de Austria. Comisia a notificat Austriei, prin scrisoarea din 12 aprilie 2018, faptul că deține toate informațiile necesare pentru a analiza cererea.
            
            
               Context general
            
            
               Articolul 168 din Directiva 2006/112/CE prevede că o persoană impozabilă are dreptul de a deduce TVA percepută pentru achizițiile efectuate și serviciile primite în scopul tranzacțiilor sale impozabile. Articolul 168a alineatul (1) din Directiva 2006/112/CE prevede că TVA corespunzătoare cheltuielilor pentru bunuri imobile care fac parte din activele folosite în cadrul activității profesionale a unei persoane impozabile și utilizate atât în scopuri profesionale, cât și în scopuri private sunt deductibile doar în limita utilizării bunurilor respective în scopul activității profesionale a persoanei impozabile respective. În temeiul articolului 168a alineatul (2) din Directiva 2006/112/CE, statele membre pot să aplice această regulă și în ceea ce privește cheltuielile aferente altor bunuri care fac parte din activele folosite în cadrul activității profesionale, pe care le specifică. 
            
            
               Măsura urmărită de Austria se abate de la aceste principii, excluzând în totalitate de la dreptul de deducere TVA aferentă bunurilor și serviciilor utilizate de o persoană impozabilă în proporție de peste 90 % în scopuri private sau neprofesionale, inclusiv activitățile care nu au caracter economic.
            
            
               Măsura de derogare solicitată de Austria a fost inițial acordată prin Decizia 2004/866/CE a Consiliului din 13 decembrie 2004
                  4
                pentru o perioadă care s-a încheiat la 31 decembrie 2009, după care a fost acordată din nou prin Decizia de punere în aplicare 2009/1013/UE a Consiliului din 22 decembrie 2009
                  5
               , până la 31 decembrie 2012, prin Decizia de punere în aplicare 2012/705/UE a Consiliului din 13 noiembrie 2012, până la 31 decembrie 2015
                  6
               , și prin Decizia de punere în aplicare (UE) 2015/2428 a Consiliului din 10 decembrie 2015, până la 31 decembrie 2018
                  7
               .
            
            
               În cererea sa actuală, Austria a informat Comisia că a aplicat cu succes această măsură specială până în prezent, indicând faptul că măsura este foarte utilă în ceea ce privește simplificarea colectării TVA și prevenirea evaziunii și evitării obligațiilor fiscale, precum și îmbunătățirea echității fiscale, generând astfel o mai bună respectare a obligațiilor fiscale. Eliminarea derogării ar conduce la un avantaj de flux de numerar nejustificat pentru persoana impozabilă care utilizează un bun sau serviciu doar în mică măsură în scopuri profesionale și care este autorizată să deducă TVA pentru această utilizare minoră în scopuri profesionale, comparativ cu o persoană impozabilă care utilizează bunul sau serviciul exclusiv în scopuri profesionale. O mică modificare ulterioară a raportului dintre utilizarea în scopuri private și utilizarea în scopuri profesionale a unui bun sau serviciu utilizat doar în mică măsură în scopuri profesionale ar conduce la o modificare a TVA-ului dedus. Această modificare minoră ar fi disproporționată, atât din perspectiva contribuabilului, cât și din perspectiva administrației fiscale. 
            
            
               În general, derogările se acordă pe o perioadă limitată, pentru a se putea evalua dacă măsura specială respectivă este sau nu adecvată și eficace. În acest sens, pe baza informațiilor furnizate de Austria, Comisia înțelege că repartizarea de 90 % / 10 % între utilizarea în scopuri profesionale și utilizarea în scopuri private reprezintă în continuare o bază solidă pentru determinarea operațiunilor în cazul cărora utilizarea în scopuri profesionale poate fi considerată neglijabilă. 
            
            
               În consecință, măsura specială despre care este vorba simplifică atât sarcina administrațiilor fiscale, cât și sarcina întreprinderilor, deoarece nu este necesară monitorizarea utilizării ulterioare a bunurilor și serviciilor cărora li se aplica excluderea de la deducere la momentul achiziției, în special în ceea ce privește posibila impozitare a utilizării private în temeiul articolului 16 sau al articolului 26 din Directiva 2006/112/CE sau ajustările deducerilor, conform articolelor 184-192 din directiva menționată. Prin urmare, este oportună prelungirea măsurii de derogare.
            
            
               Cu toate acestea, orice prelungire ar trebui să fie limitată ca durată pentru a se putea verifica continuitatea validității condițiilor pe care se bazează derogarea. Prin urmare, se propune să se prelungească derogarea până la sfârșitul anului 2021 și să se solicite Austriei să prezinte împreună cu cererea de prelungire, până cel târziu la 31 martie 2021, un raport care să includă și o examinare a procentajului repartizării aplicate între utilizarea în scopuri profesionale și utilizarea în scopuri private pe care se bazează excluderea de la deducere în cazul în care se are în vedere o nouă prelungire după 2021. 
            
            
               Dispoziții în vigoare în domeniul propunerii
            
            
               Conform articolului 176 din Directiva 2006/112/CE, Consiliul stabilește cheltuielile pentru care TVA nu este deductibilă. Până la adoptarea unor dispoziții în acest sens, statele membre sunt autorizate să mențină excluderile care erau în vigoare la 1 ianuarie 1979. În consecință, există un număr de dispoziții de tip „statu-quo” care restrâng dreptul la deducere al persoanelor impozabile.
            
            
               În pofida inițiativelor anterioare de stabilire a unor reguli privind categoriile de cheltuieli care pot face obiectul limitării dreptului de deducere
                  8
               , această derogare este adecvată în așteptarea unei armonizări a acestor reguli la nivelul UE.
            
            
               2.REZULTATELE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI
            
            
               Consultarea părților interesate
            
            
               Nu este cazul.
            
         
         
            
               Obținerea și utilizarea expertizei
            
            
               Nu a fost necesară consultarea experților externi.
            
            
               Evaluarea impactului
            
            
               Propunerea are ca obiectiv simplificarea procedurii de colectare a TVA, având în consecință un impact potențial pozitiv atât pentru întreprinderi, cât și pentru administrații. Austria consideră că această măsură este adecvată și comparabilă cu alte derogări anterioare sau actuale.
            
            
               3.ELEMENTELE JURIDICE ALE PROPUNERII
            
            
               Rezumatul acțiunii propuse
            
            
               Scopul propunerii este să permită Austriei să aplice în continuare o măsură de derogare de la articolele 168 și 168a din Directiva 2006/112/CE, astfel încât să excludă complet de la dreptul de deducere TVA aferentă bunurilor și serviciilor utilizate în proporție mai mare de 90 % de o persoană impozabilă în scopuri private pentru sine sau angajații săi sau, în general, pentru scopuri neprofesionale sau activități fără caracter economic.
            
            
               În cazul în care solicită o prelungire, Austria trebuie să reexamineze procentajul repartizării și necesitatea măsurii de derogare și să raporteze cu privire la aceste aspecte. 
            
            
               Temei juridic
            
            
               Articolul 395 alineatul (1) din Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată.
            
            
               Principiul subsidiarității
            
            
               Având în vedere dispoziția din Directiva 2006/112/CE a Consiliului pe care se întemeiază propunerea, principiul subsidiarității nu se aplică.
            
            
               Principiul proporționalității
            
            
               Propunerea respectă principiul proporționalității din următoarele motive:
            
            
               Prezenta decizie vizează o autorizație acordată unui stat membru la solicitarea acestuia și nu constituie nicio obligație.
            
            
               Având în vedere sfera de aplicare limitată a derogării, măsura specială este proporțională cu obiectivul urmărit. Aceasta va reduce sarcina administrativă și va spori doar în mică măsură sarcina fiscală a persoanelor impozabile care utilizează bunuri sau servicii în proporție de până la 10 % în scopuri profesionale.
            
            
               Alegerea instrumentelor
            
            
               Instrumente propuse: Decizie de punere în aplicare a Consiliului.
            
            
               Alte instrumente nu ar fi adecvate din următoarele motive:
            
            
               În temeiul articolului 395 din Directiva 2006/112/CE a Consiliului, derogarea de la normele comune în materie de TVA este posibilă numai cu autorizarea Consiliului, hotărând în unanimitate la propunerea Comisiei. O decizie de punere în aplicare a Consiliului reprezintă singurul instrument adecvat, dat fiind că aceasta poate fi adresată separat fiecărui stat membru în parte.
            
         
         
            
               4.IMPLICAȚII BUGETARE 
            
            
               Propunerea nu va avea efecte adverse asupra resurselor proprii ale Uniunii provenind din TVA.
            
            
               5.ELEMENTE OPȚIONALE
            
            
               Propunerea este limitată în timp și conține o clauză de reexaminare.
            
            
               2018/0288 (NLE)
            
            
               Propunere de
            
            
               DECIZIE DE PUNERE ÎN APLICARE A CONSILIULUI
            
            
               de modificare a Deciziei de punere în aplicare 2009/1013/UE în vederea autorizării Austriei să aplice în continuare o măsură de derogare de la articolele 168 și 168a din Directiva 2006/112/CE privind sistemul comun al taxei pe valoarea adăugată
            
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, 
            
            
               având în vedere Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată
                  9
               , în special articolul 395 alineatul (1),
            
            
               având în vedere propunerea Comisiei Europene,
            
            
               întrucât:
            
            
               (1)Austriei i s-a acordat o măsură de derogare prin Decizia de punere în aplicare 2009/1013/UE a Consiliului
                  10
               . Aplicarea măsurii de derogare a fost ulterior prelungită prin Decizia de punere în aplicare 2012/705/UE a Consiliului
                  11
                până la 31 decembrie 2015 și prin Decizia de punere în aplicare (UE) 2015/2428 a Consiliului
                  12
                până la 31 decembrie 2018.
            
            
               (2)Măsura specială reprezintă o derogare de la articolele 168 și 168a din Directiva 2006/112/CE care reglementează dreptul persoanelor impozabile de a deduce taxa pe valoarea adăugată (TVA) percepută pentru bunurile și serviciile care le sunt furnizate sau prestate în scopul operațiunilor supuse impozitării. Obiectivul măsurii de derogare este acela de a exclude de la dreptul de deducere TVA aferentă bunurilor și serviciilor utilizate de o persoană impozabilă în proporție mai mare de 90 % în scopuri private sau în folosul angajaților săi ori, în general, în scopuri neprofesionale sau pentru activități care nu au caracter economic. 
            
            
               (3)Obiectivul măsurii speciale este acela de a simplifica procedura de percepere și de colectare a TVA. Valoarea taxei datorate în stadiul consumului final este afectată doar într-o măsură neglijabilă.
            
            
               (4)Prin scrisoarea înregistrată de Comisie la 23 martie 2018, Austria a solicitat autorizarea de a continua să aplice această măsură specială. 
            
            
               (5)Prin scrisoarea înregistrată de Comisie la data de 4 aprilie 2018, Austria a transmis un raport privind aplicarea măsurii speciale, care include o reexaminare a procentajului repartizării care se aplică dreptului de deducere a TVA astfel cum se prevede la articolul 2 din Decizia de punere în aplicare 2009/1013/UE.
            
            
               (6)În conformitate cu articolul 395 alineatul (2) al doilea paragraf din Directiva 2006/112/CE, Comisia a informat celelalte state membre, prin scrisorile din 11 aprilie 2018, cu privire la solicitarea depusă de Austria. Prin scrisoarea din 12 aprilie 2018, Comisia a înștiințat Austria că deține toate informațiile necesare pentru a analiza cererea.
            
            
               (7)Potrivit informațiilor furnizate de Austria, situația de drept și de fapt care a justificat aplicarea în prezent a măsurii speciale despre care este vorba nu s-a schimbat, ci continuă să existe. Prin urmare, Austria ar trebui să fie autorizată să aplice în continuare această măsură specială pentru o perioadă suplimentară, dar limitată în timp până la 31 decembrie 2021, astfel încât să fie posibilă reexaminarea necesității și a eficacității măsurii de derogare, precum și a procentajului repartizării între utilizarea în scopuri profesionale și utilizarea în scopuri private pe care se bazează măsura respectivă.
            
         
         
            
               (8)În cazul în care Austria consideră că este necesară o prelungire suplimentară după 2021, împreună cu cererea de prelungire ar trebui prezentat Comisiei un raport cu privire la aplicarea măsurii, care să cuprindă o reexaminare a procentajului de repartizare aplicat, cel târziu la 31 martie 2021, astfel încât Comisia să aibă suficient timp la dispoziție pentru a examina cererea.
            
            
               (9)Derogările nu vor avea decât un efect neglijabil asupra valorii globale a taxei colectate în etapa de consum final și nu vor afecta negativ resursele proprii ale Uniunii provenite din taxa pe valoarea adăugată.
            
            
               (10)Prin urmare, Decizia de punere în aplicare 2009/1013/UE ar trebui modificată în consecință,
            
            
               ADOPTĂ PREZENTA DECIZIE: 
            
            
               Articolul 1
            
            
               Articolele 1 și 2 din Decizia de punere în aplicare 2009/1013/UE se înlocuiesc cu următorul text:
            
            
               „Articolul 1
            
            
               Prin derogare de la articolele 168 și 168a din Directiva 2006/112/CE, Austria este autorizată să excludă complet taxa pe valoarea adăugată (TVA) aplicată bunurilor și serviciilor de la dreptul de deducere a TVA în cazul în care bunurile și serviciile în cauză sunt utilizate, în proporție mai mare de 90 %, în scopuri private de către o persoană impozabilă sau de către angajații acesteia sau, în sens mai general, în scopuri neprofesionale sau pentru activități care nu au caracter economic.
            
            
               Articolul 2
            
            
               Prezenta decizie expiră la 31 decembrie 2021.
            
            
               Orice cerere de prelungire a măsurii de derogare prevăzute de prezenta decizie se transmite Comisiei până la 31 martie 2021 cel târziu.
            
            
               Respectiva cerere este însoțită de un raport privind aplicarea acestei măsuri care să includă o reexaminare a procentajului repartizării care se aplică dreptului de deducere a TVA în baza prezentei decizii.”
            
            
               Articolul 2
            
            
               Prezenta decizie se aplică de la 1 ianuarie 2019.
            
            
               Articolul 3
            
            
               Prezenta decizie se adresează Republicii Austria.
            
            
               Adoptată la Bruxelles,
            
            
               
                     Pentru Consiliu
               
               
                     Președintele
               
            
         
         
            
                  
                     (1)
                  
                        JO 347, 11.12.2006, p. 1.
               
               
                  
                     (2)
                  
                        JO L 348, 29.12.2009, p. 21.
               
               
                  
                     (3)
                  
                        JO L 334, 22.12.2015, p. 12.
               
               
                  
                     (4)
                  
                        JO L 371, 18.12.2004, p. 47.
               
               
                  
                     (5)
                  
                        JO L 348, 29.12.2009, p. 21.
               
               
                  
                     (6)
                  
                        JO L 319, 16.11.2012, p. 8.
               
               
                  
                     (7)
                  
                        JO L 334, 22.12.2015, p. 12.
               
               
                  
                     (8)
                  
                        COM (2004) 728 final - Propunere de directivă a Consiliului de modificare a Directivei 77/388/CEE în vederea simplificării obligațiilor în materie de taxă pe valoarea adăugată (JO C 24, 29.1.2005, p.10), retrasă la 21 mai 2014 (JO C 153, 21. 5. 2014, p. 3).
               
               
                  
                     (9)
                  
                        JO 347, 11.12.2006, p. 1.
               
               
                  
                     (10)
                  
                        Decizia de punere în aplicare a Consiliului din 22 decembrie 2009 de autorizare a Republicii Austria în vederea aplicării în continuare a unei măsuri de derogare de la articolul 168 din Directiva 2006/112/CE privind sistemul comun al taxei pe valoarea adăugată (JO L 348, 29.12.2009, p. 21).
               
               
                  
                     (11)
                  
                        Decizia de punere în aplicare a Consiliului din 13 noiembrie 2012 privind modificarea Deciziei 2009/791/CE și a Deciziei de punere în aplicare 2009/1013/UE de autorizare a Germaniei și, respectiv, a Austriei în vederea aplicării în continuare a unei măsuri de derogare de la articolele 168 și 168a din Directiva 2006/112/CE privind sistemul comun al taxei pe valoarea adăugată (JO L 319, 16.11.2012, p. 8).
               
               
                  
                     (12)
                  
                        Decizia de punere în aplicare (UE) 2015/2428 a Consiliului din 10 decembrie 2015 privind modificarea Deciziei 2009/791/CE și a Deciziei de punere în aplicare 2009/1013/UE de autorizare a Germaniei și, respectiv, a Austriei în vederea aplicării în continuare a unei măsuri de derogare de la articolele 168 și 168a din Directiva 2006/112/CE privind sistemul comun al taxei pe valoarea adăugată (JO L 334, 22.12.2015, p. 12).